CELEX: 32018D1892
Language: el
Date: 2018-12-03 00:00:00
Title: Εκτελεστική απόφαση (ΕΕ) 2018/1892 της Επιτροπής, της 3ης Δεκεμβρίου 2018, σχετικά με μέτρο που έλαβε η Λετονία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά χλοοκοπτικής μηχανής που κατασκευάζεται από την GGP Italy SpA [κοινοποιηθείσα υπό τον αριθμό C(2018) 7656] (Κείμενο που παρουσιάζει ενδιαφέρον για τον ΕΟΧ)

5.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 309/40
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2018/1892 ΤΗΣ ΕΠΙΤΡΟΠΗΣ
         της 3ης Δεκεμβρίου 2018
         σχετικά με μέτρο που έλαβε η Λετονία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά χλοοκοπτικής μηχανής που κατασκευάζεται από την GGP Italy SpA
         
            
               [κοινοποιηθείσα υπό τον αριθμό C(2018) 7656]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΉ ΕΠΙΤΡΟΠΉ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3,
         Εκτιμώντας τα ακόλουθα:
         
                     (1)
                  
                  
                     Την 1η Ιουλίου 2014 η Λετονία ενημέρωσε την Επιτροπή σχετικά με μέτρο απαγόρευσης της διάθεσης στην αγορά χλοοκοπτικής μηχανής τύπου Stiga Collector 35 EL (C350, 297352654/S13), που κατασκευάζεται από την εταιρεία GGP Italy SpA, via del Lavoro 6, 31033 Castelfranco Veneto, Ιταλία.
                  
               
                     (2)
                  
                  
                     Η Λετονία έλαβε το μέτρο στις 3 Δεκεμβρίου 2013, θεωρώντας ότι η χλοοκοπτική μηχανή δεν πληρούσε τις βασικές απαιτήσεις υγείας και ασφάλειας που ορίζονται στα σημεία 1.3.8 και 1.4.1 του παραρτήματος I της οδηγίας 2006/42/ΕΚ, καθώς δεν συμμορφωνόταν με το εναρμονισμένο πρότυπο EN 60335-2-77: 2010.
                  
               
                     (3)
                  
                  
                     Με την εκτελεστική απόφαση (ΕΕ) 2015/902 της Επιτροπής (2), η Επιτροπή έκρινε δικαιολογημένο το μέτρο που έλαβε η Λετονία.
                  
               
                     (4)
                  
                  
                     Με την απόφασή του της 26ης Ιανουαρίου 2017 (3), το Γενικό Δικαστήριο ακύρωσε την εκτελεστική απόφαση (ΕΕ) 2015/902, με την αιτιολογία ότι η απόφαση δεν βασιζόταν σε σαφή απόδειξη της παραβίασης των βασικών απαιτήσεων υγείας και ασφάλειας που ορίζονται στην οδηγία 2006/42/ΕΚ, αλλά απλώς και μόνο στη μη συμμόρφωση της χλοοκοπτικής μηχανής με το εναρμονισμένο πρότυπο EN 60335-2-77:2010, ενώ το εναρμονισμένο πρότυπο EN 60335-2-77:2006 εξακολουθούσε να αποτελεί τεκμήριο συμμόρφωσης με τις εν λόγω απαιτήσεις κατά τη διάρκεια της σχετικής περιόδου (δηλαδή από την 3η Σεπτεμβρίου 2012 έως τις 31 Αυγούστου 2013) (4).
                  
               
                     (5)
                  
                  
                     Για την εκπλήρωση της υποχρέωσης που προβλέπεται στο άρθρο 266 της Συνθήκης για τη λειτουργία της Ευρωπαϊκής Ένωσης, η Επιτροπή οφείλει να λάβει τα αναγκαία μέτρα για να συμμορφωθεί με την απόφαση του Γενικού Δικαστηρίου.
                  
               
                     (6)
                  
                  
                     Για τον σκοπό αυτό, η Επιτροπή ζήτησε τη γνώμη των ενδιαφερόμενων μερών.
                  
               
                     (7)
                  
                  
                     Ο κατασκευαστής επιβεβαίωσε ότι η χλοοκοπτική μηχανή δεν έχει κατασκευαστεί ή διατεθεί στην αγορά οποιουδήποτε κράτους μέλους της ΕΕ μετά την 1η Σεπτεμβρίου 2013. Ο κατασκευαστής επιβεβαίωσε ότι η χλοοκοπτική μηχανή αποσύρθηκε από εμπόρους και διανομείς στη Λετονία στις αρχές του 2014 και υπέβαλε στοιχεία σύμφωνα με τα οποία εφαρμόστηκε ορθά το εναρμονισμένο πρότυπο EN 60335-2-77:2006.
                  
               
                     (8)
                  
                  
                     Η Λετονία υπέβαλε στοιχεία που δείχνουν ότι το εθνικό της μέτρο εξακολουθούσε να ισχύει. Επιβεβαίωσε επίσης ότι το εν λόγω μέτρο βασίστηκε στην εφαρμογή του εναρμονισμένου προτύπου EN 60335-2-77:2010 και στην αξιολόγηση μόνο βάσει του εν λόγω εναρμονισμένου προτύπου. Οι πρόσθετες πληροφορίες που υπέβαλε η Λετονία δεν ήταν επαρκείς για να αποδείξουν τη μη ορθή εφαρμογή του εναρμονισμένου προτύπου EN 60335-2-77:2006.
                  
               
                     (9)
                  
                  
                     Λαμβάνοντας υπόψη όλες τις διαθέσιμες πληροφορίες, και επισημαίνοντας ειδικότερα ότι το μέτρο της Λετονίας βασίστηκε στην αξιολόγηση της συμμόρφωσης με το εναρμονισμένο πρότυπο EN 60335-2-77:2010, ενώ από την απόφαση του Γενικού Δικαστηρίου της 26ης Ιανουαρίου 2017 προκύπτει ότι το εναρμονισμένο πρότυπο EN 60335-2-77:2006 εφαρμοζόταν στο προϊόν κατά τη διάρκεια της εν λόγω περιόδου, το εθνικό μέτρο δεν μπορεί να θεωρηθεί δικαιολογημένο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το μέτρο που έλαβε η Λετονία για την απαγόρευση της διάθεσης στην αγορά χλοοκοπτικής μηχανής τύπου Stiga Collector 35 EL (C 350, 297352654/S13) που κατασκευάζεται από την εταιρεία GGP Italy SpA, via del Lavoro 6, 31033 Castelfranco Veneto, Ιταλία, δεν δικαιολογείται.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 3 Δεκεμβρίου 2018.
            
               
                  Για την Επιτροπή
               
               Elżbieta BIEŃKOWSKA
               
                  Μέλος της Επιτροπής
               
            
         
         
            (1)  ΕΕ L 157 της 9.6.2006, σ. 24.
         
            (2)  Εκτελεστική απόφαση (ΕΕ) 2015/902 της Επιτροπής, της 10ης Ιουνίου 2015, σχετικά με μέτρο που έλαβε η Λετονία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά χλοοκοπτικής μηχανής που κατασκευάζεται από την GGP Italy SpA (ΕΕ L 147 της 12.6.2015, σ. 22).
         
            (3)  Υπόθεση T-474/15, Global Garden Products Italy SpA (GGP Italy) κατά Ευρωπαϊκής Επιτροπής, ECLI:EU:T:2017:36.
         
            (4)  ECLI:EU:T:2017:36, σκέψεις 70 και 71.